भगवान् की माया से मोहित, कामना - वासना से पागल बद्ध जीव, श्रीविग्रह का चिन्मय स्वरूप दर्शन करने में असमर्थ होते हैं। यहाँ तक कि यदि भगवान् साक्षात् उनके सामने उपस्थित हो जाएँ तो भी वह उनको भगवान् रूप से पहचान नहीं सकेंगे। शुद्ध - भक्ति नेत्रों के द्वारा ही भगवान् की अनुभूति हो सकती है। भगवान् के दर्शनों के लिए जो योग्यता चाहिए, उसको अर्जित किए बिना भगवत् - दर्शन नहीं होता है।
कई बातें सत्य होने से भी वह सभी को, सभी समय नहीं कही जा सकतीं। इसलिए विद्वान् व्यक्ति, ग्रहण करने का अधिकारी देखकर ही उसके अधिकार के अनुसार, उसे उपदेश देते हैं।
अच्छे व्यक्ति को अच्छा बनाने की ज्यादा ज़रूरत नहीं होती । हाँ, यदि खराब व्यक्ति को अच्छा बनाया जा सके, तभी तो प्रचार का सही फल समझा जाएगा।
जो भगवान के लिए अन्य वस्तुओं की आसक्ति को नहीं छोड़ सकते, भगवान के इलावा अन्यान्य दुनियावी वस्तुओं को जो जकड़ कर रखना चाहते हैं, वे कभी भी भगवान् को प्राप्त नहीं कर सकते ।
दुनियादारी का बहुत सा ज्ञान व योग्यता रहने पर भी, आत्मा व परमात्मा को समझने की विशेष योग्यता जब तक अर्जित नहीं तब तक आत्मा व परमात्मा की अनुभूति नहीं होती।
सद्गुरु के श्रीचरणों में रहकर व उनके पद चिन्हों पर चलकर ही, शरणागत व्यक्ति के हृदय में ही तत्व - वस्तु का आविर्भाव होता है।
प्राकृत मन व बुद्धि की सहायता से गीता का वास्तविक अर्थ समझना सम्भव नहीं है । शरणागत के हृदय में श्रीभगवान व श्रीभगवान की दिव्य - वाणी स्वयं प्रकटित होती है ।
जिस प्रकार, वृक्ष की जड़ में पानी देने से वृक्ष की टहनी, फूल पत्ता व तना इत्यादि सब तृप्त हो जाते हैं; जिस प्रकार पेट में खाना देने से पूरा शरीर व सब इन्द्रियाँ तृप्त हो जाती हैं, उसी प्रकार सब कारणों के कारण, सभी प्राणियों के साथ सम्बन्धयुक्त, अद्वयज्ञानतत्व, सर्वव्यापक, अच्युत, श्रीहरि की सेवा के द्वारा सभी प्राणियों की सेवा या तृप्ति हो जाती है।
भगवान् की आराधना करने के लिये भगवद् - तत्व को समझने
की ज़रूरत है।
श्रीकृष्ण - भक्ति अनुशीलन का सर्वोत्तम साधन श्रीनाम - संकीर्तन है।
जब तक भोग का विचार प्रबल रहेगा एवम् श्रीभगवान् की ओर चित्तवृत्ति परिवर्तित नहीं होगी, तब तक व्यक्तिगत, परिवारगत, व समाजगत स्थाई शान्ति प्राप्त करना सम्भव नहीं है ।
श्रीभगवान् के साथ जिनकी प्रीति है, उनकी श्रीभगवान् से सम्बन्धित जितनी भी वस्तुएँ हैं या भगवान से सम्बन्धित जितने भी व्यक्ति हैं, उन सबके साथ प्रीति होना स्वाभाविक है।
सर्व-साधारण व्यक्ति के लिए भगवद् - भक्ति - अनुशीलन हेतु, श्रीचैतन्य महाप्रभु जी ने श्रीकृष्ण - नाम संकीर्तन को ही श्रेष्ठ और सुगम साधन निर्दिष्ट किया है ।
शुद्ध - प्रेममय भक्त के द्वारा प्रकटित भगवान के श्रीविग्रह और भगवान के स्वरूप में कोई अन्तर नहीं है, यह दोनों ही प्रकृति के अतीत, वैकुण्ठ वस्तु व दिव्य हैं।
काम - क्रोध व लोभादि शत्रुओं को हम अपनी शक्ति के द्वारा परास्त नहीं कर सकते । श्रीकृ